Petition to the King and Queen
Material: papyrus
Place: Arsinoites
Categories: Petition
König und Königin
Bezugnahme
früheres Dekret
Geld
Veruntreuung
Anwalt
βασιλεῖ Πτολεμαίωι καὶ βασ[ιλί]σσηι Κλεοπ[άτρ]αι τῆι ἀδελφῆι 
θεοῖς Φιλομήτορσι χαίρ[ειν] 
Μαρεπάθις Σισούχου καὶ Π[α]τκῶς Ὀννώφ[ριος καὶ Τ]εσενοῦφις 
Μάρρεως καὶ Φατρῆς Θο[το]ῆτος καὶ Ἁρπ.....[ Ἀμα]ράντου 
βασιλικοὶ γεωργοὶ τῶν [ἀπὸ τ]ῆς Σοκνοπ[αίου Ν]ήσου τῆς 
Ἡρακλείδο[υ] μερίδος τ[οῦ] Ἀρσινοίτου νο[μοῦ].  
ἡμῖν καταστάσεως ἐπὶ [Ζω]πύρου τοῦ ἐπι[μ]ελητοῦ καὶ Πετε
αρψενήσιος τοῦ βασιλικοῦ γ[ρα]μματέως συ[ν]εδρευόντων 
καὶ τῶν ἐν τῶι προειρημένωι νομῶι τὰ βασιλικὰ καὶ προσο
δικὰ καὶ ἰδιωτικὰ κριν[όν]των χρηματ[ισ]τῶν ὧν εἰσαγω
γεὺς Δεξιὸς πρὸς Τεσενοῦφιν τὸν κωμαρχήσαντα τὴν 
προειρημένην κώμην ἀφʼ ὧν ἐπιδ[ε]δωκειμεν αὐτοῖς 
ἐνφανισμῶν περί τινων ἀδικημάτω[ν] καὶ παραλογειῶν 
σίτου τε καὶ χαλκοῦ καὶ ἤδη τῶν καθʼ ἡμᾶς εἰσαγομένων 
πυνθανόμεθα τὸν ἐνκαλούμενον Τεσενοῦφιν μετὰ συνηγό
ρων συνκαθίστασθαι, προστεταχότων τῶν προγόνων 
ὑμῶν διὰ τοῦ ὑποκειμένου προστάγματ[ο]ς τοὺς προσπο
ρευομένους συνηγόρους πρὸς τὰς προσοδικὰς κρίσεις 
ἐπὶ βλάβῃ τῶν προσόδων πρᾶξαι εἰς τὸ β[α]σιλικὸν διπλοῦν 
τὸ ἐπιδέκατον καὶ τούτοις μηκέτι ἐξεῖνα[ι] συνηγορᾶσαι 
δεόμεθʼ ὑμῶν τῶν μεγίστων θεῶν εἰ ὑμῖν δοκεῖ 
ἀποστεῖλαι ἡμῶν τὴν ἔντευξιν ἐπὶ τοὺς αὐτοὺς χρημα
τιστὰς ὅπως ἐπὶ τῆς διαλογῆς τῶν ἐντ[εύ]ξεων συντά
ξωσιν τῶι Τεσενούφει μὴ μετὰ συνηγόρου συνκαθίστασθαι. 
τούτου γὰρ γενομένου οὐθὲν τῶν ὑμῖν συμφερόντων 
διαπεσεῖται. 
εὐτυχεῖτε. 
βασιλεὺς Πτολεμαῖος Ἀπολλωνίωι χαίρειν.  ἐπειδή τινες 
τῶν ὑπογεγραμμένων συνηγόρων προσπορεύονται πρὸς τὰς 
προσοδικὰς κρίσεις καταβλάπτοντες τὰς προσόδους, σύνταξον 
ὅπως πραχθῶσι εἰς τὸ βασιλικὸν οἱ συνηγορήσαντες διπλοῦν 
τὸ ἐπιδέκατον καί τούτ[οι]ς μηκέτι ἐξέστω συνηγορᾶσαι περὶ μη
θενὸς πράγματος.  ἐὰν δέ τις τῶν καταβλαπτόντων τὰς προσόδους 
ἐλεγχθῆι συνηγορήσας περὶ πράγματός τινος, αὐτόν τε 
πρὸς ἡμᾶς μετὰ φυλακῆς  καὶ τὰ ὑπάρχοντα αὐτοῦ 
καταχωρίσατε εἰς τὸ βασιλικόν. 
 κζ Γορπιαίου ιε.